KOMMISSIONENS AFGØRELSE
af 28. oktober 2010
om tilskud til beredskabsforanstaltninger vedrørende rabies i det nordøstlige Italien
(meddelt under nummer K(2010) 7379)
(2010/657/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 8, stk. 2, og
ud fra følgende betragtninger:
(1)
I henhold til beslutning 2009/470/EF kan der, hvis en medlemsstat trues direkte af udbrud eller udvikling på et tredjelands eller en medlemsstats område af en af de sygdomme, der er opført i bilag I til samme beslutning, vedtages foranstaltninger, der er relevante for situationen, og ydes et finansielt EU-tilskud til de foranstaltninger, der anses for at være nødvendige for, at de indledte aktioner lykkes.
(2)
Rabies er en dyresygdom, som primært rammer vildtlevende kødædere og kødædende husdyr, og som har alvorlige folkesundhedsmæssige konsekvenser. Det er en af de sygdomme, som er opført i bilag I til beslutning 2009/470/EF.
(3)
De programmer for oral immunisering af vildtlevende kødædere (som udgør et reservoir for sygdommen), som Unionen har medfinansieret i de senere år, har skabt en meget positiv situation i de fleste medlemsstater, idet antallet af rabiestilfælde hos vildtlevende dyr og husdyr er faldet drastisk, og der ikke længere konstateres tilfælde hos mennesker.
(4)
Italien har været betragtet som et rabiesfrit land siden 1997. Der blev imidlertid i oktober 2008 konstateret et tilfælde af rabies i regionen Friuli-Venezia Giulia, og efterfølgende er der konstateret otte nye tilfælde i samme region. I 2009 spredte sylvatisk rabies sig også til regionen Veneto. Ved udgangen af 2009 var der konstateret 35 tilfælde i Friuli-Venezia Giulia og 33 tilfælde i Veneto.
(5)
Nabomedlemsstaterne er bekymrede over, at deres områder trues af rabiessituationen i det nordøstlige Italien.
(6)
Det er derfor nødvendigt at træffe beredskabsforanstaltninger for at forhindre yderligere spredning af sygdommen i Italien og spredning til nabomedlemsstaterne Østrig og Slovenien og at forstærke indsatsen for at udrydde sygdommen snarest muligt.
(7)
Den 9. december 2009 forelagde Italien Kommissionen en beredskabsplan for oral vaccination af ræve, »Rabiesbekæmpelsesprogram for regionerne i det nordøstlige Italien - særlig vaccinationsplan for ræve«. Planen er blevet godtaget, og der bør derfor ydes EU-tilskud til visse foranstaltninger. Der bør derfor ydes EU-tilskud til gennemførelsen af programmet.
(8)
EU-tilskuddet udbetales på grundlag af den officielle anmodning om godtgørelse fra medlemsstaterne og dokumentation som omhandlet i artikel 7 i Kommissionens forordning (EF) nr. 349/2005 af 28. februar 2005 om reglerne om fællesskabsfinansiering af aktioner af hastende karakter og bekæmpelse af visse sygdomme hos dyr som omhandlet i Rådets beslutning 90/424/EØF (2).
(9)
Under hensyntagen til, at det hastede at få gennemført den udvidede vaccinationsplan for at forhindre spredning til andre medlemsstater, er det berettiget, at EU-tilskuddet gøres tilgængeligt fra den 9. december 2009, hvor planen blev forelagt Kommissionen med henblik på finansiering.
(10)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
»Rabiesbekæmpelsesprogrammet for regionerne i det nordøstlige Italien - særlig vaccinationsplan for ræve« (i det følgende benævnt »planen«), der blev forelagt af Italien den 9. december 2009, godkendes for perioden 9. december 2009 til 31. december 2010.
Artikel 2
1. Unionen kan yde et tilskud til planen på 50 % af Italiens udgifter til:
a)
udførelse af laboratorieundersøgelser for:
i)
påvisning af rabiesantigen eller -antistoffer
ii)
isolering og karakterisering af rabiesvirus
iii)
påvisning af biomarkør
iv)
titrering af vaccinemadding
b)
indkøb og distribution af oral vaccine og madding samt indkøb og indgivelse af parenterale vacciner i husdyr i henhold til planen.
EU-tilskuddet til dækning af de i litra a) og b) omhandlede udgifter kan dog højst udgøre 2 300 000 EUR.
2. Det maksimumsbeløb, der godtgøres Italien for planen, må i gennemsnit ikke overstige:
a)
for en serologisk test:
8 EUR pr. test
b)
for en test til påvisning af tetracyklin i knoglevæv:
8 EUR pr. test
c)
for en fluorescerende antistoftest (FAT):
12 EUR pr. test
d)
for en polymerase-kædereaktionstest (PCR-test):
10 EUR pr. test
e)
for indkøb af oral vaccine og madding:
0,4 EUR pr. dosis
f)
for indkøb af parenteral vaccine:
1 EUR pr. dosis
g)
for vaccination af husdyr:
1,50 EUR pr. dyr.
3. Udgifterne til at udføre de i stk. 1, litra a), omhandlede laboratorieundersøgelser omfatter:
a)
udgifterne til indkøb af testkit, reagenser og alle hjælpematerialer, der anvendes ved undersøgelserne
b)
udgifterne til personale, der specifikt beskæftiges på fuld tid eller på deltid med at foretage undersøgelserne
c)
højst 7 % af generalomkostningerne i forbindelse med det i litra a) og b) omhandlede samlede udgiftsbeløb.
Artikel 3
1. EU-tilskuddet til planen ydes på den betingelse, at Italien:
a)
gennemfører planen i overensstemmelse med de relevante EU-bestemmelser, herunder konkurrencereglerne og bestemmelserne om indgåelse af offentlige indkøbsaftaler og statsstøtte;
b)
senest den 30. april 2011 og i overensstemmelse med bilagene forelægger Kommissionen en endelig rapport om den tekniske gennemførelse af planen ledsaget af dokumentation for de udgifter, der er afholdt, og de resultater, der er opnået, i perioden 9. december 2009 til 31. december 2010
c)
gennemfører planen effektivt.
2. Såfremt Italien ikke opfylder betingelserne i stk. 1, nedsætter Kommissionen EU-tilskuddet under hensyntagen til overtrædelsens art og omfang og det finansielle tab, Unionen har lidt.
Artikel 4
Denne afgørelse anvendes fra den 9. december 2009.
Artikel 5
Denne afgørelse er rettet til medlemsstaterne.
Udfærdiget i Bruxelles, den 28. oktober 2010.